
המכון לקולות העם היהודי
מערך למפגש בכיתה

רציונל-
שבוע התפוצות מזמין את התלמידים לעסוק ביהדות העולם מזוויות שונות. במסגרתו, מוצע מפגש המתבסס על מפגש אנושי עתיר סיפורים אישיים. 
המפגש יצור חיבור ראשוני של התלמידות והתלמידים לעם היהודי בתפוצות. באמצעות סיפורים אותנטיים המגיעים מנקודת מבט אישית יתחזק הקשר בין התלמידים לבין יהדות התפוצות. 
לפיכך, מהלך השיעור מבוסס על הסיפור האישי שלכם. שימו לב כי למערך מצורפת מצגת מלווה שביכולתכם לערוך, להכניס תמונות, סרטונים, שירים וכל דבר שיעזור לכם לספר את הסיפור שלכם. אתם מוזמנים גם להביא חפץ או עזרים ויזואלים נוספים.
נסו לאורך המפגש, לייצר שיחה עם התלמידים, לשאול אותם שאלות,  ולערב אותם בסיפור (יש הצעות לשאלות לאורך המערך).

מהלך השיעור-

הצגה עצמית – סיפור ילדות (5 דקות)
נסו לחשוב על אירוע או רגע בו הרגשתם את החיבור שלכם לעם היהודי. (זו יכולה להיות בר או בת המצווה שלכם, ארוחת חג משפחתית, ארוחת שבת אצל משפחה בשליחות, חוויה שקרתה בבית הכנסת או בסופר השכונתי בקהילה בה עבדתם, מחשבות שהתעוררו בכם בעקבות איזה מפגש וכו'). בחרו סיפור מפתיע, שיכול לייצר עניין וידגים לתלמידים את החוויה המשמעותית שעברתם במפגש עם יהדות העולם.

מה זה בכלל יהדות התפוצות? (10 דקות)
אחרי הסיפור נסביר על המושג "תפוצות", ניתן לספר קצת על התפקיד שלכם בסוכנות היהודית, או כשליחים, מהי "שליחות" וכו'. נספר כי שנים רבות לפני הקמת המדינה הקיום היהודי היה כולו בתפוצות. כיום יש הרבה קהילות יהודיות שאמנם אכפת להן מישראל אבל הם חיות במדינות אחרות ומגוונות. כמו הקהילה אליה נסעתם או איתה אתם עובדים ויש עוד קהילות רבות ויהודים רבים שחיים במדינות שונות בעולם.
· נשאל את התלמידים: 
האם יש בכתה ילדים שלא נולדו בישראל? או הורים שלא נולדו בישראל?
למי מכם יש משפחה מחוץ לישראל? 






הקהילה היהודית שפגשתי (10 דקות) – 
בשלב הזה נרצה להעמיק את ההיכרות אתכם ועם הקהילה מחוץ לישראל אותה אתם מכירים (הקהילה שלכם בשליחות, קהילה שאתם עובדים איתה וכו'). מה גודל הקהילה? מהי שגרת החיים היהודיים בתוכה? איך נראה יום של בני נוער בקהילה? איך היתה נראית השגרה שלכם? מנהגים מיוחדים, תנועות נוער, וכו'. סיפור שמתאר את היופי של הקהילה ואולי גם סיפור על האתגרים החבויים בחיים בתפוצות.

נקודת מפגש עם העם היהודי שמחוץ לישראל (10 דקות) –
ספרו על נקודת המפגש שלכם עם העם היהודי מחוץ לישראל: הביקור הראשון בבית כנסת, ביקור בבית ספר יהודי, JCC, תנועת נוער - מה היה שונה ומה דומה ממה שאתם מכירים? מה הכי הפתיע אתכם? מה היה הכי מרגש עבורכם? וגם מה היה הכי מוזר ואולי אפילו מתסכל. זהו שלב חשוב מאד כדי שהתלמידות והתלמידים יבינו כמה חשוב הקשר בין הקהילות בישראל ובתפוצות וגם את האחריות שמוטלת על כתפיהם. 
זוהי הזדמנות מצויינת לתת לתלמידים לשאול שאלות.

פעילות חווייתית מהקהילה (10 דקות)
זוהי הזדמנות שלכם ללמד את התלמידים קצת מהתרבות המקומית שהכרתם במהלך השליחות. 
· הנה כמה דוגמאות עבורכם:
מילים משפת האם, סלנג מקומי
משחק קבוצתי שאותו הייתם משחקים במחנה הקיץ, התנועה, בקהילה 
ניתן להכין חידון על הקהילה היהודית בה פעלתם בKahoot או להראות סרטון.

סיכום  (5 דקות)
לסיום נאמר תודה לכולם על ההשתתפות ונעודד אותם לשמור על קשר עם יהדות העולם וגם לחזור הביתה ולשאול את ההורים שלהם שאלות על קרובי משפחה שאולי חיים בתפוצות גם כיום.


תודה מיוחדת לד"ר נגה כוכבי ממנהלת אגף תפוצות במשרד החינוך
ואילה דקל ראשת הישיבה החילונית של בינ"ה על ייעוץ ועריכה

